Имам да үзе, фермер да

	Т.Новгород өлкәсе Спас районы Татар Моклокасында да фермерчылык хәрәкәте әкрен генә баш күтәрә. Мәсәлән, биредә бу тармакның пионеры дип Ринат хәзрәт КУКАЕВны (фотода) санарга мөмкин. Югары дини белемне ул Мәскәү университетында алган, хәзер үзәк мәчет имамы буларак, Түбән Новгородның “Маһинур” мәдрәсәсендә квалификациясен үстерә. 	 Ринат хәзрәт җитәкләгән крестьян-фермерчылык хуҗалыгы, билгеле, Пильна районының татар авыллары гигантларыннан калыша, әлбәттә, ләкин руслар әйтмешли, лиха беда начало. Бүген Моклока фермеры 30 гектар җирдә арпа, солы үстерә. Хуҗалык эшчәнлегенең төп юнәлеше терлекчелек булганлыктан, җитештергән иген фуражга тотыла. Дүрт гектар мәйданда люцерна да чәчкән. Сыерлар, үгезләр, тайлар асрый ул. Җитештергән сөтле ашамлыкларны, итне авыл халкы сатып ала икән. Югары сыйфатлы, экологик чиста продукциягә сорау зур. Барлык кыр эшләре Ринат әфәнде җилкәсенә ятса, терлекчелек белән күбрәк аның хатыны Гализә шөгыльләнә: сава, ашата. Аңа бу эштә кызлары булыша. “Өч кызыбыз – безнең яшәү дәртебез, куанычыбыз. Алар кече яшьтә булсалар да, бар эштә дә ярдәм итәләр. Киләчәктә дә алар беренче ярдәмчеләребез булыр дип ышанабыз”, - ди Ринат. Фермер карамагында арендага алынган җирләр дә бар. Биш пай үзенеке булса, калганнарын аңа туганнары биләмәгә биргән. “Пайчыларым белән яңа уңыш алгач ук санашам. Бүгенгә алар канәгать дип уйлыйм”, - ди фермер.  
	Ринат СӨННӘТОВ	
Туган як

	№   |  	


